«Είναι ξεκάθαρο ότι οι ΗΠΑ θέλουν να υποστηρίξουν» όλες τις ελληνικές προσπάθειες
δηλώνει ο υπουργός Οικονομίας Γ. Παπακωνσταντίνου στα πλαίσια συνέντευξης τύπου στο ΔΝΤ
Μερικές μέρες μετα την ενεργοποίηση του μηχανισμού στήριξης της Ελληνικής οικονομίας, ο Υπουργός Οικονομικών της Ελλάδος Γιώργος Παπακωνσταντίνου, μετέβει στην Ουάσιγκτον για να συμμετάσχει στην Εαρινή Σύνοδο υπουργών Εξωτερικών του Διεθνούς Νομισματικού Ταμείου. O κ. Παπακωνσταντίνου, προσπάθησε να καθησυχάσει την διεθνή κοινότητα και τους Έλληνες για την πορεία των διαπραγματεύσεων για την απόδοση βοήθειας στην Ελλάδα. Στα τόνισε: «Πιστεύουμε ότι αυτές οι διαπραγματεύσεις που ξεκίνησαν πριν ακόμη ζητήσουμε την ενεργοποίηση του μηχανισμού στήριξης θα ολοκληρωθούν σύντομα. Έχουμε τριετές πλαίσιο για τη διεξαγωγή μεταρρυθμίσεων που θα καθησυχάσει τους Έλληνες πολίτες, τους Ευρωπαίους εταίρους μας, τη διεθνή κοινότητα και τις αγορές. » O κ. Παπακωνσταντίνου εξέφρασε ικανοποίηση για τις δηλώσεις του επικεφαλής του Διεθνούς Νομισματικού Ταμείου, Ντομινίκ Στρος Καν μετα τη συνάντησή τους την Κυριακή το πρωί. Συγκεκριμένα ο κ. Καν εξέφρασε «θαυμασμό για την αποφασιστικότητα της ελληνικής κυβέρνησης» να προβεί στις απαιτούμενες ενέργειες για την αντιμετώπισης της οικονομικής κρίσης. Ο επικεφαλής του Διεθνούς Νομισματικού Ταμείου είπε επίσης ότι μετα το αίτημα της Ελλάδας «για την παροχή οικονομικής υποστήριξης την Παρασκευή οι συζητήσεις επιταχύνθηκαν» και τόνισε ότι πιστεύει πως θα ολοκληρωθούν εγκαίρως για την αντιμετώπιση των ελληνικών αναγκών. Και ο κ. Παπακωνσταντίνου επεσήμανε ότι όλοι οι εμπλεκόμενοι φορείς κινούνται γρήγορα και αναμένεται στις αρχές Μαΐου να έχουν ολοκληρωθεί οι διαπραγματεύσεις για το μηχανισμό στήριξης της Ελλάδας. Ο Έλληνας Υπουργός Οικονομικών τόνισε επίσης ότι η ελληνική κυβέρνηση ήδη εφαρμόζει φιλόδοξο τριετές αναπτυξιακό πρόγραμμα σταθερότητας το οποίο διαμορφώθηκε σε συνεργασία με τους Ευρωπαίους εταίρους της. Ήδη έχουν αρχίσει να φαίνονται κάποια θετικά αποτέλεσμα τόνισε ο Έλληνας Υπουργός και διευκρίνισε ότι το πρώτο τρίμηνο του 2010 σημειώθηκε μείωση της τάξης του 40% του δημοσιονομικού ελλείμματος, δηλαδή κατά 10 εκατοστιαίες μονάδες περισσότερο από ότι προβλεπόταν. Επίσης πρόσθεσε «έχουμε ανοίξει την ατζέντα των μεταρρυθμίσεων όπου μπορούμε». «Το τριετές πρόγραμμα που ήδη έχουμε εφαρμόσει», τόνισε ο κ Παπακωνσταντίνου «θα ενισχυθεί και θα υλοποιηθεί με βάση τις αποφάσεις που θα ληφθούν από την Ευρωπαϊκή Ένωση, την Ευρωπαϊκή Κεντρική Τράπεζα και το Διεθνές Νομισματικό Ταμείο. Το πρόγραμμα αυτό θα ετοιμαστεί και θα ανακοινωθεί με το πέρας των διαπραγματεύσεων κι θα αποτελέσει τη βάση της χρηματοδότησης που θα προέλθει από κοινού από την ΕΕ και το ΔΝΤ». Για την συνάντηση του με τον υπουργό Οικονομίας των ΗΠΑ, Τίμοθυ Γκάιτνερ, ο Έλληνας ομόλογός του είπε: «Είναι ξεκάθαρο ότι οι ΗΠΑ θέλουν να υποστηρίξουν όλες τις προσπάθειες που γίνονται για την γρήγορη ολοκλήρωση των διαπραγματεύσεων». Σε ερώτηση δημοσιογράφου για το τι θα είχε να πει στους ξένους επενδυτές οι οποίοι πιστεύουν πως η Ελλάδα οδεύει προς χρεοκοπία ο υπουργός Οικονομικών απάντησε επιγραμματικά. «Ξέρω ότι πολλοί από σας βάζετε στοιχήματα, το μόνο που έχω να πω είναι ότι θα χάσετε». Επίσης, ο έλληνα υπουργός Οικονομικών απέκλεισε την πιθανότητα εξόδου της Ελλάδας από την ευρωζώνη.